2019 — 2021-yillarda Toshkent viloyatida turizm sohasini jadal rivojlantirish toʻgʻrisida
(resolution, 2019-12-31)

Toshkent viloyatining turizm salohiyatini yanada rivojlantirish, turizm salohiyati yuqori hududlarning oʻzaro bogʻliqligini taʼminlash orqali turistlar sayyohati uchun qulay shart-sharoitlar yaratish, viloyatning oʻziga xos tabiiy hududlarida yangi turizm yoʻnalishlarini tashkil etish, turistlar oqimini yanada koʻpaytirish, zamonaviy turizm infratuzilmasining jadal rivojlanishini taʼminlash, shuningdek, turizm yoʻnalishlaridagi tadbirkorlik sohasiga ushbu hududlar aholisini keng jalb qilish maqsadida Vazirlar Mahkamasi qaror qiladi: 1. Oʻzbekiston Respublikasi Turizmni rivojlantirish davlat qoʻmitasi va Toshkent viloyati hokimligining: viloyatning Boʻstonliq, Ohangaron, Parkent, Boʻka, Chinoz, Zangiota tumanlari va Angren shahrida zarur infratuzilmani shakllantirish orqali ular oʻrtasida oʻzaro bogʻliqlikni taʼminlash asosida turistlarning uzluksiz sayohatlari uchun qulay shart-sharoitlar yaratish maqsadida ushbu hududlarni “Oltin halqa” turizm konsepsiyasi asosida rivojlantirish; Parkent tumanining “Kumushkon” mahalla fuqarolar yigʻini hududida zarur infratuzilmani barpo etish, oilaviy mehmon uylari faoliyatini va qoʻshimcha turizm xizmatlarini yoʻlga qoʻyish hamda mahalliy aholini turizm sohasidagi tadbirkorlikka keng jalb etish maqsadida “Kumushkon turizm qishlogʻi”ni tashkil etish toʻgʻrisidagi takliflari maʼqullansin. 2. Quyidagilar: “Oltin halqa” turizm konsepsiyasi 1-ilovaga muvofiq; 2020-2021-yillarda Toshkent viloyatida turizm sohasini jadal rivojlantirish va “Oltin halqa” turizm konsepsiyasini amalga oshirish chora-tadbirlari dasturi (keyingi oʻrinlarda Dastur deb ataladi) 2-ilovaga muvofiq; Parkent tumanining “Kumushkon” mahalla fuqarolar yigʻini hududida “Kumushkon turizm qishlogʻi”ni tashkil etish chora-tadbirlari rejasi (keyingi oʻrinlarda Reja deb ataladi) 3-ilovaga muvofiq; Toshkent viloyatida turizmni rivojlantirish boʻyicha qoʻshimcha amalga oshiriladigan investitsiya loyihalarining manzilli roʻyxati 4-ilovaga muvofiq tasdiqlansin. 3. Oʻzbekiston Respublikasi Turizmni rivojlantirish davlat qoʻmitasi Toshkent viloyati hokimligi bilan birgalikda: Dasturda va Rejada belgilangan tadbirlar va loyihalarni oʻz vaqtida, toʻliq hajmda sifatli bajarilishining tizimli monitoringini olib borsin va uning natijalarini har oyda muhokama qilsin; muammoli masalalarni joyiga chiqqan holda oʻrganish va ularni tezkorlik bilan hal etish boʻyicha amaliy choralar koʻrsin. Dasturda va Rejada belgilangan chora-tadbirlarning bajarilishi holati yuzasidan har chorak yakunlari boʻyicha keyingi oyning 10-kuniga qadar Oʻzbekiston Respublikasi Prezidentining “2018-2019-yillarda turizm sohasini rivojlantirish boʻyicha birinchi navbatdagi chora-tadbirlar toʻgʻrisida” 2017-yil 16-avgustdagi PQ-3217-son qaroriga asosan tashkil etilgan Turizmni rivojlantirish boʻyicha muvofiqlashtiruvchi kengashga maʼlumot kiritib borsin. 4. Oʻzbekiston Respublikasi Iqtisodiyot va sanoat vazirligi Investitsiyalar va tashqi savdo vazirligi hamda Moliya vazirligi bilan birgalikda ushbu qarorga ilovalarga muvofiq markazlashtiriladigan mablagʻlar hisobiga moliyalashtiriladigan loyihalarni 2020-2021-yillar davomida Dasturga kiritilgan loyihalar koʻrsatkichlarini aniqlashtirgan holda kelgusi yillar uchun Oʻzbekiston Respublikasi Investitsiya dasturlari parametrlari shakllantirilishi jarayonida inobatga olinishini taʼminlasin 5. Mazkur qarorning bajarilishini nazorat qilish Oʻzbekiston Respublikasi Bosh vazirining ijtimoiy rivojlantirish masalalari boʻyicha oʻrinbosari A.A. Abduxakimov, Oʻzbekiston Respublikasi Turizmni rivojlantirish davlat qoʻmitasi raisi vazifasini vaqtincha bajaruvchi A.U. Akkulov va Toshkent viloyati hokimi vazifasini bajaruvchi R.Q. Xolmatov zimmasiga yuklansin. Toshkent viloyatida turizm “Oltin xalqa” konsepsiyasini (keyingi oʻrinlarda Konsepsiya deb ataladi) amalga oshirish istiqbolli hududlarning yangi turizm yoʻnalishlari boʻyicha oʻzaro bogʻliqlikda rivojlantirish, turistlarga qulay shart-sharoitlar yaratish, xizmat koʻrsatish sifatini yaxshilash, taklif etiladigan turizm mahsulotlari turlarini kengaytirish, turizm sohasida aholi bandligini oshirish va daromadlarini koʻpaytirishga qaratilgan. Konsepsiya doirasida dastlab turizm salohiyati yuqori boʻlgan Boʻstonliq, Parkent, Zangiota, Ohangaron, Boʻka, Chinoz tumanlari va Angren shahri qamrab olinadi va u keyinchalik viloyatning boshqa hududlariga ham tatbiq qilinadi. Toshkent viloyati turizmni rivojlantirish uchun juda qulay hudud hisoblanadi. Viloyat turizmning barcha yoʻnalishlari, logistika va tabiiy iqlim xususiyatlari boʻyicha koʻplab imkoniyatlarga ega, xususan: Boʻstonliq tumani — “Chorvoq” erkin turistik zonasi, Ugam-Chotqol milliy bogʻi, “Chorvoq” suv omboriga ega, shuningdek, turizm yoʻnalishlarining barcha turlarini rivojlantirish imkoniyati mavjud; Parkent tumani — togʻoldi hududi hisoblanadi, tabiati goʻzal, ziyoratgohlari, agroturizm maskanlari, mazali ovqatlanish shoxobchalari mavjud; Zangiota tumani — tarixiy hudud hisoblanadi, ziyorat turizmi obyekti boʻlgan “Zangiota” majmuasi, hunarmadchilik markazlari, savdo majmualariga ega; Ohangaron tumani — tarixiy manzilgohlar, madaniy meros obyektlariga boy, sanoat turizmi yoʻnalishi boʻyicha turizm namoyishi obyektlariga ega; Boʻka tumani — gastronomik turizm yoʻnalishida oʻziga xos turizm namoyishi obyektlari mavjud; Chinoz tumani — Toshkent va vohani bogʻlovchi asosiy magistral yoʻl boʻyida joylashgan, agroturizm, gastranomik turizm va turizmning boshqa yoʻnalishlarini rivojlantirish imkoniyatlariga ega; Angren shahri — sanoat shahri hisoblanadi, Yangiobod va Lashkarak hududlarining tabiati goʻzal, turistlarga xizmat koʻrsatuvchi yoʻlboʻyi ovqatlanish shoxobchalariga ega. Toshkent viloyatining “Oltin xalqa” turizm konsepsiyasi turistlarni tizimli jalb qilish maqsadida barcha turizm xizmatlarini koʻrsatishni tartibga solish, hududning jozibadorligini oshirish, turistlar logistikasi uchun qulay shart-sharoitlar yaratish orqali ularning uzoq muddat viloyat hududida boʻlishlarini taʼminlashga qaratilgan. Quyidagilar Konsepsiyaning asosiy vazifalari hisoblanadi: hududdagi turistik maskanlarda qulay shart-sharoitlar yaratish orqali aholi va tadbirkorlarning daromadlarini oshirish; turistlar vaqtlarini mazmunli oʻtkazishlari uchun har tomonlama qulay shart-sharoitlar yaratish; turizm infratuzilmasi obyektlariga xizmat koʻrsatishni tashkil etish, madaniy dam olish, turli xil sport turlari, eko, agro va ekstremal turizm bilan bogʻliq xizmatlar tashkil etish. Konsepsiya quyidagilarni amalga oshirishni nazarda tutadi: 1. Zangiota — Chinoz — Boʻka — Ohangaron — Angren — Parkent — Boʻstonliq yoʻnalishida turizm marshrutlari va yoʻl koʻrsatkich xaritalarini ishlab chiqish. 2. Hududlardagi turistik obyektlarni xatlovdan oʻtkazish, obyektlarning barcha maʼlumotlarini oʻz ichiga olgan pasportlarini tayyorlash, har bir turizm obyektida xizmat koʻrsatish sifatini yaxshilash boʻyicha yoʻl xaritalarini ishlab chiqish. 3. Turizm marshrutlaridagi mavjud yoʻlboʻyi infratuzilmalarini xatlovdan oʻtkazish, ularda xizmat koʻrsatish sifatini yaxshilash choralarini koʻrish, yangi tashkil etish zarur boʻlgan yoʻlboʻyi infratuzilmalarini joylashtirish manzillarini belgilash va namunaviy loyihalarini tayyorlash. 4. Turizm marshrutlarida yangi turizm obyektlarini tashkil etish yuzasidan jahon tajribasini oʻrganish, yangi turizm obyektlarini barpo etish manzillarini aniqlash, namunaviy loyihalarini ishlab chiqish va amalga oshirish. 5. Turizm marshrutlarida alohida “Oltin halqa” yoʻnalishli taksilar, zamonaviy yengil avtomashinalar, mikroavtobuslar va avtobuslarning qatnovini tashkil qilish. 6. Konsepsiya doirasida hududlarning yoʻl infratuzilmasini yaxshilash choralarini koʻrish. 7. Hududlarda turistlar uchun milliy urf-odatlarni namoyish etuvchi madaniy-koʻngilochar tadbirlar tashkil qilish dasturini ishlab chiqish va doimiy ravishda tashkil etish. 8. Har bir hududning milliy choyxonalarini tashkil etish. 9. Hunarmandchilikni rivojlantirish, turistlar uchun esdalik sovgʻalari tayyorlashni yoʻlga qoʻyish, hunarmandlarning uy muzeylarini tashkil etish. 10. Oilaviy mehmon uylarini tashkil qilish boʻyicha tushuntirish ishlari olib borish va aholini tadbirkorlikka jalb qilish. 11. “Oltin halqa” turizm konsepsiyasi doirasida Toshkent viloyatining turizm salohiyatini targʻib qilish boʻyicha videoroliklar, qoʻllanmalar, yoʻl koʻrsatkichlar, reklama-targʻibot materiallari tayyorlash va tarqatish. 12. Turizm obyektlarida xizmat koʻrsatish sifatini yaxshilash boʻyicha sohada faoliyat yuritayotgan xoʻjalik yurituvchi subyektlar xodimlari uchun maxsus oʻquv kurslarini tashkil qilish. “Oltin halqa” turizm konsepsiyasi Toshkent viloyatining turizm salohiyatini rivojlantirishga, viloyatning Boʻstonliq, Ohangaron, Parkent, Boʻka, Chinoz, Zangiota tumanlari va Angren shahrida zarur infratuzilmani shakllantirish orqali ularning oʻzaro bogʻliqligini taʼminlashga, turistlarning uzluksiz sayohatlari uchun qulay shart-sharoitlar yaratishga, viloyat hududlarining rang-barangligini namoyish etishga hamda turistlar oqimini yanada koʻpaytirish va ularning hududda boʻlish davomiyligini uzaytirishga imkoniyat yaratadi.